**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2023

**o postavení, pôsobnosti a financovaní Asociácie na ochranu práv pacientov Slovenskej republiky**

Národná rada Slovenskej republiky sa uzniesla na tomto zákone:

**Čl. I**

**§ 1**

**Úvodné ustanovenia**

1. Asociácia na ochranu práv pacientov Slovenskej republiky (ďalej len „asociácia“) je nezávislá právnická osoba[[1]](#footnote-1)) so sídlom v Bratislave, pôsobiaca na celom území Slovenskej republiky v súčinnosti a v spolupráci so svojimi členmi.
2. Asociácia pôsobí v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi, ako aj medzinárodnými zmluvami, ktoré Slovenská republika ratifikovala a boli vyhlásené spôsobom ustanoveným zákonom.

**§ 2**

**Úlohy asociácie**

Asociácia plní najmä tieto úlohy:

1. v súlade s Európskou chartou práv pacientov, Chartou práv pacientov v Slovenskej republike, Dohovorom o právach dieťaťa a v súlade s ďalšími dokumentmi ochraňuje práva pacientov, obhajuje a presadzuje záujmy pacientov, zdravotne postihnutých a sociálne znevýhodnených fyzických osôb, a to v oblasti sociálnej, zdravotnej, vzdelávacej, kultúrnej a spoločenskej;
2. predkladá, pripomienkuje a presadzuje návrhy na zmeny všeobecne záväzných právnych predpisov v súlade s potrebami pacientov, zdravotne postihnutých a sociálne znevýhodnených fyzických osôb;
3. zabezpečuje vzdelávanie pacientov, zdravotne postihnutých a sociálne znevýhodnených fyzických osôb;
4. poskytuje poradenskú činnosť vrátane právnej pomoci pacientom, zdravotne postihnutým a sociálne znevýhodneným fyzickým osobám;
5. poskytuje metodickú a organizačnú pomoc členským organizáciám pri realizácii ich činnosti;
6. je členom v medzinárodných organizáciách a spolupracuje s medzinárodnými organizáciami obdobného zamerania a poslania;
7. vykonáva edičnú a vydavateľskú činnosť.

**§ 3**

**Postavenie asociácie**

Slovenská republika uznáva nezávislé postavenie asociácie a poskytuje jej pomoc a súčinnosť pri plnení jej úloh. Slovenská republika finančne podporuje činnosť asociácie.

**§ 4**

**Zloženie asociácie**

1. Asociáciu tvoria členské pacientske organizácie založené v súlade so všeobecne záväznými právnymi predpismi.1)
2. Podrobnosti o vnútornej organizácii asociácie, o spôsobe tvorby, pôsobnosti a vzájomných vzťahoch jej orgánov, právach a povinnostiach členov asociácie a zásadách hospodárenia upravujú stanovy asociácie, vnútorné predpisy asociácie alebo vyplývajú z rozhodnutí orgánov asociácie vydaných na základe týchto stanov a predpisov.
3. Pacientska organizácia je nezisková organizácia1), ktorá sa zameriava na pacienta a v ktorej pacienti a opatrovatelia respektíve ich zákonní zástupcovia, ak pacienti nie sú schopní zastupovať sami seba, tvoria väčšinu členov v riadiacich orgánoch.

**§ 5**

**Hospodárenie asociácie**

1. Asociácia samostatne hospodári so svojím majetkom.
2. Asociácia získava prostriedky na svoju činnosť
3. z členských príspevkov;
4. z darov a príspevkov od fyzických osôb a právnických osôb;
5. z projektov a grantov;
6. z projektov a grantov;
7. z výnosov z vlastnej činnosti vrátane organizácie konferencií, edičnej a publikačnej činnosti[[2]](#footnote-2));
8. z dotácií zo štátneho rozpočtu, z rozpočtu obcí, miest a samosprávnych krajov;
9. z dedičstva.
10. Slovenská republika poskytuje asociácii z rozpočtovej kapitoly Ministerstva zdravotníctva Slovenskej republiky (ďalej „ministerstvo“) každoročne príspevok zo štátneho rozpočtu[[3]](#footnote-3) v súlade so zákonom o štátnom rozpočte na príslušný rozpočtový rok na jej činnosť a na plnenie úloh podľa § 2 tohto zákona.
11. Asociácia za účelom finančnej podpory pacientskych organizácii zriaďuje neinvestičný fond podľa osobitného predpisu.[[4]](#footnote-4))

**§ 6**

**Neinvestičný fond asociácie**

1. Asociácia za účelom finančnej podpory pacientskych organizácii zriaďuje neinvestičný fond podľa osobitného predpisu.[[5]](#footnote-5))
2. Neinvestičný fond s názvom Fond na podporu pacientskych organizácií (ďalej „fond“) je zriadený za všeobecne prospešným účelom zriaďovacou listinou za účelom ochrany a podpory zdravia a vzdelávania pacientskych organizácii.
3. Asociácia v štatúte fondu upraví
4. podrobnosti o vnútornej organizácii fondu a fungovania vzťahov, medzi zriaďovateľom a vkladateľmi;
5. formu a spôsob vkladu hlavným vkladateľom fondu, ktorým je ministerstvo;
6. formu a spôsob vkladu ďalších peňažných prostriedkov do fondu príspevkami od fyzických osôb alebo od právnických osôb;
7. sídlo fondu;
8. účel v súlade s týmto zákonom;
9. určenie okruhu osôb, ktorým môžu byť poskytnuté prostriedky z fondu, v súlade s týmto zákonom;
10. orgány fondu tak, aby bola správna rada tvorená jedenástimi členmi, pričom
11. dvaja členovia sú vždy navrhnutí asociáciou,
12. štyria členovia sú vždy navrhnutí pacientskymi organizáciami v súlade s § 4, ods. 3 zákona,
13. dvaja členovia sú vždy navrhnutí ministerstvom,
14. jeden člen je vždy navrhnutý asociáciou zdravotných poisťovní,
15. jeden člen je vždy navrhnutý asociáciou inovatívneho farmaceutického priemyslu,
16. jeden člen je vždy navrhnutý Slovenskou lekárskou komorou;
17. ustanovenia o obmedzení výdavkov na správu fondu;
18. spôsob majetkového vysporiadania pri zrušení fondu;
19. určenie osoby, na ktorú prejdú oprávnenia zriaďovateľa pre prípad jeho smrti alebo zániku;
20. správcu fondu tak, že je ním vždy asociácia.

**§ 7**

**Prechodné ustanovenia**

Ministerstvo zdravotníctva Slovenskej republiky poskytne asociácii prvýkrát príspevok zo štátneho rozpočtu podľa § 5 ods. 3 tohto zákona a vklad podľa § 6 ods. 1 tohto zákona do 31. januára 2024.

**§ 8**

Tento zákon nadobúda účinnosť 1. januára 2024.

1. ) Zákon č. 83/1990 Zb. o združovaní občanov v znení neskorších predpisov

   Zákon č. 346/2018 Z. z. o registri mimovládnych neziskových organizácií a o zmene a doplnení niektorých zákonov [↑](#footnote-ref-1)
2. ) § 50 zákona č. 595/2003 Z. z. o dani z príjmov v znení neskorších predpisov [↑](#footnote-ref-2)
3. ) Napríklad zákon č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov [↑](#footnote-ref-3)
4. ) Zákon č. 147/1997 Z.z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. [↑](#footnote-ref-4)
5. § 19 zákona č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. [↑](#footnote-ref-5)